༌། འཇིག་རྟེན་པས་བདེན་པར་ཡོད་པར་ཐ་
སྙད་བཏགས་པས་བདེན་པར་ཡོད་ན་འཇིག་རྟེན་ན་ཡོད་པ་དེ་ཁོ་ན་ཉིད་དུ་གྲུབ་པར་མི་འཐད་
པའོ། །དང་པོ་ནི། རིགས་པ་མེད་པར་ཡང་ཡོད་ཅེས་བྱ་བ་ཚིག་ཙམ་ཞིག་གིས་གལ་ཏེ་དེ་ཁོ་ན་
ཉིད་དུ་དངོས་པོ་ཡོད་ན་ཁོ་བོ་ཅག་གི་བདེན་པར་མེད་ཅེས་བྱ་བ་ཚིག་ཙམ་ཞིག་གིས་བདེན་པར་
མེད་པར་ཡང་ནི་རྒྱུ་མཚན་ཅིས་འགྲུབ་པར་མི་འགྱུར་རྣམ་པ་ཐམས་ཅད་དུ་རིགས་པ་མཚུངས་པའི་
1 ལུང་འདི་བཀའ་འགྱུར་ནང་མ་རྙེད།

470 རྒྱལ་ཚབ་རྗེའི་གསུང་འབུམ་ཀ་པ།
ཕྱིར་རོ། །དེའི་ཕྱིར་འུ་བུ་ཅག་གཉིས་ཀས་གཉིས་སུ་སྨྲ་བ་བསལ་ནས་གཉིས་མེད་པར་སྨྲ་བ་སྤྲོས་
པ་ཐམས་ཅད་དང་བྲལ་བའི་གཞུང་བཙུགས་པར་འགྱུར་རོ། །གཉིས་པ་ནི། འདིར་སྨྲས་པ། དོན་
མོ་གཤམ་
དམ་པར་དངོས་པོ་མེད་ན་དངོས་པོ་ཡོད་དོ་ཞེས་པའི་མིང་མི་རིགས་པར་འགྱུར་ཏེ།
གྱི་བུ་ལ་ཡོད་དོ་ཞེས་པའི་མིང་མི་རུང་བ་བཞིན་ནོ་ཞེ་ན། བཤད་པར་བྱ་སྟེ། གང་གི་ཕྱིར་དངོས་
པོ་ཡོད་ཅིང་བདོག་ཅེས་མིང་བཏགས་པ་དེའི་ཕྱིར། བདེན་པར་མེད་པར་མི་འགྱུར་ན་གང་གི་ཕྱིར་
བདེན་པར་ཡོད་ཅེས་མིང་བྱས་པ་དེའི་ཕྱིར་བདེན་པར་ཡོད་པར་ཡང་མི་འགྱུར་རོ། །མིག་ལེགས་
པ་ལ་ཞར་བ་ཞེས་པ་དང༌། ཚེ་ཐུང་བ་ལ་ཚེ་རིང་ཞེས་པས་དོན་མི་འགྲུབ་པ་བཞིན་ནོ། །གཞན་
ཡང་ཚིག་ཙམ་གྱིས་དོན་འགྲུབ་ན་བདེན་པར་ཡོད་ཅེས་རྟོག་པ་ལྟར་བདེན་པར་མེད་པར་ཡང་
ཁས་ལེན་རིགས་སོ། །གསུམ་པ་ནི། ཁ་ཅིག་ན་རེ། སྒྲ་རྣམས་ནི་དོན་གྱི་རང་གི་ངོ་བོ་སྟོན་པར་
བྱེད་པ་མིན་ཏེ། སྟོན་ན་མེ་ཞེས་སྨྲས་ན་ཁ་ཚིག་པར་འགྱུར་ལ། བུམ་པ་ཞེས་སྨྲས་ན་ཁེངས་པར་
འགྱུར་བ་དེའི་ཕྱིར་ཁོ་བོ་ཅག་གིས། དོན་གྱི་རང་གི་ངོ་བོ་ལ་མི་རེག་པའི་རྗོད་བྱེད་དང༌། བརྗོད་
བྱའི་བརྡ་འཇིག་རྟེན་པ་ཐམས་ཅད་ལ་ཡོད་དོ་ཞེ་ན། གལ་ཏེ་དངོས་པོ་ཐམས་ཅད་རང་བཞིན་གྱིས་
ཡོད་ཅིང་དེ་དག་གི་ངོ་བོ་ལ་མི་རེག་པའི་སྒྲ་རྣམས་ཀྱིས་འཇིག་རྟེན་པས་བརྗོད་པས་འཇིག་རྟེན་
པ་ལ་ཡོད་པ་ཡིན་ན་དངོས་པོ་གང་རང་བཞིན་གྱིས་ཡོད་པ་ནི་དེ་ཁོ་ན་ཉིད་དུ་ཡོད་པ་ཡིན་གྱི་དེ་
ནི་འཇིག་རྟེན་པར་ཅིས་འགྱུར་དོན་དམ་པར་ཡོད་པ་ཁོ་ནར་འགྱུར་རོ༎
བཞི་པ་མེད་པ་ཕྱོགས་སུ་འགྱུར་བ་དགག་པ་ལ་གཉིས། དངོས་པོ་བདེན་གྲུབ་བཀག་པས་
དངོས་པོ་ཡེ་མེད་དུ་འགྱུར་བ་དགག་པ་དང༌། དངོས་པོ་བདེན་གྲུབ་མེད་པས་དངོས་མེད་བདེན་
གྲུབ་ཀྱང་མི་འཐད་པའོ། །དང་པོ་ནི། ཁྱོད་ཀྱིས་དངོས་པོ་བདེན་པར་གྲུབ་པ་བསལ་བས་དངོས་
པོ་རྣམས་མེད་པ་ཉིད་དུ་འགྱུར་རོ་ཞེ་ན། གལ་ཏེ་དངོས་པོ་ཀུན་བདེན་པར་མེད་པའི་ཕྱིར་དངོས་
པོ་ཅུང་ཟད་ཀྱང་མེད་པ་ཉིད་དུ་འགྱུར་ན་ནི་དེ་ལྟ་ཡིན་ན་དབུ་མ་པའི་ཕྱོགས་རྣམས་ཀུན་དངོས་པོ་
བདེན་གྲུབ་སྔར་ཡོད་གསར་དུ་བཀག་པའི་དངོས་པོ་མེད་པར་མི་རིགས་སོ། །བདེན་གྲུབ་སྔར་
ནས་ཡོད་མ་མྱོང་བའི་ཕྱིར། གཉིས་པ་ནི། དགག་བྱ་དངོས་པོ་བདེན་གྲུབ་མེད་པའི་ཕྱིར་དེ་བཀག་
པའི་དངོས་མེད་ལ་བདེན་པར་གྲུབ་པ་སྲིད་པ་ཡོད་པར་མི་འགྱུར་རོ། །འཇིག་རྟེན་ན་དངོས་པོ་

བཞི་བརྒྱ་པའི་རྣམ་བཤད་ལེགས་བཤད་སྙིང་པོ། 471
ཞིག་པ་ལ་དངོས་པོ་མེད་པར་སྨྲ་བ་ལྟར། བུམ་པ་ཡོད་མ་མྱོང་ན་བུམ་པ་ཞིག་པ་མི་འཐད་པས་
དངོས་པོ་བདེན་གྲུབ་མེད་པར་དངོས་པོ་ནི་མེད་པ་བདེན་གྲུབ་གང་ལས་འགྲུབ་པར་འགྱུར། བལྟོས་
པ་མེད་པར་བལྟོས་ཆོས་གྲུབ་པ་མི་འཐད་པའི་ཕྱིར། ལྔ་པ་སྟོང་ཉིད་སྒྲུབ་པའི་དཔེ་རྟགས་ཡོད་པས་
སྟོང་པར་མི་འགྱུར་བ་དགག་པ་ལ་གཉིས། གཏན་ཚིགས་ཡོད་པས་བདེན་གྲུབ་ཡོད་པ་ལ་ཧ་ཅང་
ཐལ་བའི་གནོད་པ་བསྟན་པ་དང༌། དཔེ་ཡོད་པས་སྟོང་པར་མི་འགྱུར་བ་ལ་ཧ་ཅང་ཐལ་བའི་གནོད་
པ་བསྟན་པའོ། །དང་པོ་ནི། ཁྱོད་ཀྱིས་སྟོང་ཉིད་སྒྲུབ་པ་ལ་གཏན་ཚིགས་བསྟན་པར་བྱ་དགོས་ལ།
དེ་ལྟ་ན་གཏན་ཚིགས་ཡོད་པས་དངོས་པོ་ཐམས་ཅད་སྟོང་པ་མིན་ཏེ། གཏན་ཚིགས་ལྟར་སྣང་
གཞན་ཡང་བདེན་པར་ཡོད་པའི་ཕྱིར་རོ་ཞེ་ན། བདེན་པས་སྟོང་པ་གཏན་ཚིགས་ལས་འགྲུབ་པར་
འགྱུར་བ་དེའི་ཕྱིར་སྟོང་པར་མི་འགྱུར་ན་དམ་བཅའ་དང་གཏན་ཚིགས་རང་བཞིན་གྱིས་གྲུབ་པའི་
གཞན་ཡིན་ན། འབྲེལ་མེད་དུ་འགྱུར་ལ་དམ་བཅའ་གཏན་ཚིགས་ལས་གཞན་ནི་མིན་པར་རང་
བཞིན་གྱིས་གྲུབ་པའི་གཅིག་ཡིན་ན་གཅིག་ཡིན་དགོས་པའི་གཏན་ཚིགས་ལ་བརྟེན་ནས་བསྒྲུབ་
བྱ་གོ་མི་ནུས་པ་དེས་ན་གཏན་ཚིགས་ཡང་དག་མེད་པར་འགྱུར་བར་ཐལ། དངོས་པོ་བདེན་གྲུབ་
ཁས་ལེན་པ་ལ་གཏན་ཚིགས་མེད་པའི་ཉེས་པ་ཆགས་པ་ཡིན་ནོ། །དེའི་ཕྱིར་ཆོས་ཐམས་ཅད་རང་
བཞིན་མེད་པར་གྲུབ་བོ། །གཉིས་པ་ནི། གང་གི་ཕྱིར་རང་བཞིན་གྱིས་གྲུབ་པས་སྟོང་པའི་དཔེ།
གཟུགས་བརྙན་སོགས་ཡོད་པ་དེས་ན་དཔེ་དང་འདྲ་བར་གཞན་ཡང་ཡོད་པའི་ཕྱིར། སྟོང་པར་མི་
འགྱུར་རོ་ཞེ་ན་དཔེ་དེ་ཡང་གཏན་ཚིགས་ཀྱི་དོན་དང་འབྲེལ་བ་ཞིག་གམ། མ་འབྲེལ་བ་ཞིག་དང་
པོ་ལྟར་ན། གཏན་ཚིགས་བདེན་གྲུབ་འགོག་པའི་རིགས་པ་ཉིད་ཀྱིས་བསལ་ཟིན་ལ། གཉིས་པ་
ལྟར་ན། གཏན་ཚིགས་དང་མ་འབྲེལ་བའི་དཔེ་ཙམ་ལས་དོན་གྲུབ་ན། དངོས་པོར་མཚུངས་པའི་
ཕྱིར་རོ། །བྱ་རོག་ནག་པ་ཇི་ལྟ་བ་དེ་བཞིན་དུ་བདག་ཀྱང་ནག་པོ་ཡིན་ཞེས་བརྗོད་ནུས་སམ་ནུས་
དགོས་ན། དཔེ་ཡོད་པ་ཙམ་གྱིས་བདེན་གྲུབ་ཀྱི་དཔེར་མི་རིགས་སོ།།
དྲུག་པ་སྟོང་ཉིད་བསྟན་པའི་དགོས་པ་བཤད་པ་ནི། གལ་ཏེ་དཔེ་དང་གཏན་ཚིགས་མེད་
ཅིང་དངོས་པོ་ཐམས་ཅད་ཀྱང་མེད་ན་ཁྱོད་ཀྱི་བསྟན་བཅོས་བྱེད་པའི་ཚོགས་པ་ཉིད་དགོས་པ་
གང་གི་ཆེད་དུ་ཡིན་ཞེ་ན། དེ་ཁོ་ན་ཉིད་ཀྱི་དོན་རྟོགས་ནས་ཐར་པ་དང་ཐམས་ཅད་མཁྱེན་པ་ཐོབ་

472 རྒྱལ་ཚབ་རྗེའི་གསུང་འབུམ་ཀ་པ།
པའི་ཆེད་དུ་ཡིན་ནོ། །གལ་ཏེ་རང་བཞིན་གྱིས་གྲུབ་པའི་དངོས་པོ་ཡོད་ན་དེ་ཉིད་རྟོགས་པ་མཛེས་
ཀྱི་སྟོང་ཉིད་མཐོང་བ་ལ་ཡོན་ཏན་ཅི་ཞིག་ཡོད་ཕྱིན་ཅི་ལོག་ཏུ་འགྱུར་བའི་ཕྱིར་རོ། །དངོས་པོ་
བདེན་པར་ཞེན་པ་ཡོད་ན་དེས་ལས་བསགས་ནས་འཁོར་བར་འཁོར་ལ། ཆོས་ཐམས་ཅད་རང་
བཞིན་མེད་པར་ཐུགས་སུ་ཆུད་པ་ལས་སྲིད་པ་ལས་གྲོལ་བར་འགྱུར་བས་བདེན་པར་ཞེན་པའི་
རྟོག་པས་བདེན་པར་མཐོང་བ་ན་འཁོར་བར་འཆིང་བ་སྟེ། དེས་ན་བདེན་འཛིན་གྱི་ཞེན་ཡུལ་གང་
ཟག་དང་ཕུང་པོ་བདེན་པར་གྲུབ་པ་དེ་ནི་བསྟན་བཅོས་འདི་རུ་རིགས་པའི་ཚོགས་རྒྱ་ཆེན་པོ་ནས་
དགག་པར་བྱ་བ་ཡིན་ནོ། །མདོ་ལས། ཆོས་ཐམས་ཅད་ནི་སྟོང་པ་སྟེ་རང་བཞིན་མེད་པའི་ཚུལ་
གྱིས་སོ། །ཞེས་སོགས་གསུངས་པ་ལྟར་རྟེན་འབྲེལ་གྱི་ཆོས་ཐམས་ཅད་རང་ལུགས་ལ་ཁས་ལེན་
པ་དང་མི་འགལ་བ་རང་བཞིན་མེད་པ་སྟོན་པར་མཛད་པ་ཡིན་ནོ། །བདུན་པ་ཡོད་མེད་ཀྱི་མཐར་
འཛིན་པ་ཕྱིན་ཅི་ལོག་ཏུ་བསྟན་པ་ནི། རང་གི་སྡེ་པ་རྣམ་རིག་པ་ལ་སོགས་པ་གང་དག་གསུང་རབ་
ཀྱི་དོན་ཇི་ལྟ་བ་བཞིན་དུ་མ་རྟོགས་པས་ཤེས་པ་བདེན་པར་ཡོད་ཅིང༌། ཕྱི་རོལ་གྱི་དོན་ཐ་སྙད་དུ་
ཡང་མེད་པར་ཁས་ལེན་པས་ཕྱིན་ཅི་ལོག་ཏུ་བསྟན་པའི་ཕྱིར། ཐ་སྙད་དུ་གཉིས་ཀ་ཡོད་ཅིང༌། དོན་
དམ་པར་གཉིས་ཀ་མེད་པར་མཚུངས་པའི་ཕྱིར། གཅིག་ཡོད་ལ་ཅིག་ཤོས་མེད་ཅེས་བྱ་བ་དེ་ཉིད་
ཀྱི་རྣམ་གཞག་མིན་ཏེ། གཉིས་ཀ་དོན་དམ་པར་གྲུབ་པ་དང༌། དོན་དམ་པའི་བདེན་པ་གང་ཡང་
མིན་པའི་ཕྱིར། འཇིག་རྟེན་པའང་མིན་ཏེ། གཉིས་ཀ་ཐ་སྙད་དུ་ཡོད་ཅིང༌། ཀུན་རྫོབ་ཀྱི་བདེན་པ་
ཡིན་པའི་ཕྱིར་རོ། །དེས་ན་ཐ་སྙད་དུ་ཕུང་པོ་ལྔ་ཆར་ཡོད་ཅིང་དོན་དམ་པར་མེད་པ་དེས་ན་སེམས་
སེམས་བྱུང་འདི་བདེན་པར་ཡོད་ལ་ཕྱི་རོལ་གྱི་དོན་འདི་ཐ་སྙད་དུ་ཡང་མེད་ཅེས་བརྗོད་པ་ཉིད་དུ་
ནུས་པ་མིན་ནོ། །དེས་ན་ཕྱི་རོལ་གྱི་དོན་དང་ཤེས་པ་གཉིས་ཀ་འཇིག་རྟེན་ན་གྲགས་པ་ལྟར་དབུ་
མ་པས་ཀྱང་ཁས་བླང་བར་བྱའོ༎
བརྒྱད་པ་མཐའ་བྲལ་རིགས་པས་དགག་མི་ནུས་པ་ནི། དེ་ལྟར་རིགས་པའི་ཚོགས་རྒྱ་
ཆེན་པོ་ནས་དངོས་པོ་བདེན་པར་སྨྲ་བ་སོགས། ལེགས་པར་བཀག་པ་ན་སྟོང་པ་ཉིད་དུ་སྨྲ་བ་ལ་
སུན་འབྱིན་བརྗོད་མི་ནུས་པར་འདི་སྐད་ཅེས། ད་ལྟ་ཁོ་བོས་ཁྱོད་ལ་ལན་གདབ་པར་མི་ནུས་མོད།
1 བསྟན་འགྱུར། དཔེ་བསྡུར་མ། དེབ། ༦༠ ཤོག ༡༢༥༤ ཕྲེང༌། ༢༠ ནང་དུ་དྲངས།

བཞི་བརྒྱ་པའི་རྣམ་བཤད་ལེགས་བཤད་སྙིང་པོ། 473
དེ་ལྟ་ན་ཡང་ཁྱོད་ལ་ལན་འདེབས་པར་འགྱུར་བ། དེ་བཞིན་གཤེགས་པའི་བསྟན་པ་ལ་མངོན་པར་
བརྩོན་པ་དག་འབྱུང་བར་འགྱུར་རོ་ཞེ་ན། ཁྱོད་ཀྱི་རེ་བ་འདི་ནི་རྫུན་པ་ཞིག་སྟེ། འདི་ལྟར་ཁོ་བོ་ཅག་
ལ་སྐྱོན་དང་བཅས་པའི་ཕྱོགས་ཡོངས་སུ་འཛིན་པ་ཡོད་ན་དེ་རྣམ་པ་གཞན་དུ་བསྒྲུབས་པ་ལས་
སུན་འབྱིན་ནུས་པ་སྲིད་ཀྱང༌། དབུ་མ་པ་གང་ལ་དངོས་པོ་རང་བཞིན་གྱིས་ཡོད་པ་དང་དངོས་
པོ་ཅུང་ཟད་ཀྱང་མེད་ཅིང་དངོས་པོ་མེད་པ་རང་བཞིན་གྱིས་གྲུབ་པས་ཡོད་མེད་གཉིས་ཀ་དང༌།
གཉིས་ཀ་མིན་པའོ། །ཞེས་གང་ལ་ཉེས་པ་དང་བཅས་པའི་ཕྱོགས་ནི་ཡོད་པ་མིན་པ་དེ་ལ་དུས་
ཡུན་རིང་པོ་ནའང་ཀླན་ཀ་བརྗོད་པར་ནུས་པ་མ་ཡིན་ཏེ། མཁས་པ་སྟོང་ཉིད་སྨྲ་བ་ལ་སུན་འབྱིན་
པ་ནི། ནམ་མཁའ་ལ་རི་མོ་འདྲི་མི་ནུས་པ་དང༌། ལྕགས་ཀྱིས་བཞུས་པས་གཟིར་བར་བྱེད་མི་ནུས་
པ་ལྟར་ཤེས་པར་བྱའོ། །སློབ་དཔོན་ཆོས་ཀྱི་འབངས་ཀྱིས་རབ་བྱེད་དང་པོ་བརྒྱད་ཀྱི། ཚིགས་
བཅད་རེ་རེ་ལ་དཔེ་རེ་སྦྱར་བ་ནི། ཚིག་མངས་སུ་དོགས་པས་མདོ་ཙམ་མ་གཏོགས་ཞིབ་ཏུ་མ་
སྤྲོས་སོ། །འདིར་སྨྲས་པ། ཉི་མའི་འོད་ཀྱིས་མུན་པ་ཀུན་སེལ་ཞིང་། །མུན་ལ་ཉི་འོད་འཇོམས་པའི་
ནུས་མེད་ལྟར། །ཡང་དག་ལྟ་བས་མཐར་འཛིན་ཀུན་འཇོམས་ཤིང༌། །དེ་ལ་ཀླན་ཀའི་གོ་སྐབས་
རིང་དུ་སྤངས། །བསྡུ་བའི་ཚིགས་སུ་བཅད་པའོ། །གཉིས་པ་ལེའུའི་མཚན་བསྟན་པ་ནི། བྱང་ཆུབ་
སེམས་དཔའི་རྣལ་འབྱོར་སྤྱོད་པ་བཞི་བརྒྱ་པའི་རྣམ་བཤད་ལེགས་པར་བཤད་པའི་སྙིང་པོ་ཞེས་
བྱ་བ་ལས་སློབ་དཔོན་དང་སློབ་མ་རྣམ་པར་གཏན་ལ་དབབ་པ་བསྒོམ་པ་བསྟན་པ་སྟེ་རབ་ཏུ་བྱེད་
པ་བཅུ་དྲུག་པའི་འགྲེལ་པའོ༎ །།
༈ བཞི་པ་མཇུག་གི་དོན་ལ་གཉིས། བསྟན་བཅོས་གང་གིས་མཛད་པ་དང༌། སྒྱུར་བྱེད་
གང་གིས་བསྒྱུར་བའོ། །དང་པོ་ནི། ཤིང་རྟ་ཆེན་པོ་བྱང་ཆུབ་སེམས་པའ་སློབ་དཔོན་འཕགས་
པ་ལྷའི་ཞལ་སྔ་ནས་མཛད་པ། བྱང་ཆུབ་སེམས་དཔའི་རྣལ་འབྱོར་སྤྱོད་པ་བཞི་བརྒྱ་པའི་ཚིག་
ལེའུར་བྱས་པ། དེའི་འགྲེལ་པ་སློབ་དཔོན་ཟླ་བ་གྲགས་པས་མཛད་པ་གཉིས་ཀྱི་རྣམ་བཤད་
རྫོགས་སོ། །
གཉིས་པ་ནི། དཔལ་ཁ་ཆེའི་གྲོང་ཁྱེར་དཔེ་མེད་ཀྱི་དཔུང་རིན་ཆེན་སྦས་པའི་ཀུན་དགའ་
ར་བར། རྒྱ་གར་གྱི་མཁན་པོ་བྲམ་ཟེ་རིན་ཆེན་རྡོ་རྗེའི་དབོན་པོ་བྲམ་ཟེས་རྫའི་སྲས་སུརྨ་ཛཱ་ན་

474 རྒྱལ་ཚབ་རྗེའི་གསུང་འབུམ་ཀ་པ།
དང༌།
བོད་ཀྱི་ལོཙྪ་བ་མདོ་སྔགས་ཀྱི་གཞུང་མ་ལུས་པ་ཐུགས་སུ་ཆུད་པའི་པ་ཚབ་ཉི་མ་གྲགས་
ཀྱིས་རྒྱ་གར་གྱི་སྐད་ལས།
བོད་ཀྱི་སྐད་དུ་བསྒྱུར་ཏེ་འཆད་ཉན་གྱིས་ལེགས་པར་གཏན་ལ་ཕབ་
པའོ༎ ༎རྒྱལ་བས་ལུང་བསྟན་གོ་འཕང་མཆོག་བརྙེས་ཤིང་། །ཀླུ་སྒྲུབ་ལུགས་བཟང་ཆེས་ཆེར་
གསལ་མཛད་པ། །འཕགས་པ་ལྷ་དང་དཔལ་ལྡན་ཟླ་བ་གྲགས། །བདག་སོགས་ཀུན་གྱི་གཙུག་ན་
རྒྱལ་གྱུར་ཅིག །ཤིང་རྟ་ཆེན་པོའི་གཞུང་ལུགས་ཡལ་བར་འདོར། །དྲི་མེད་རིགས་པའི་མིག་དང་
མི་ལྡན་པར། །གཟུ་ལུམ་རང་དགར་འཇུག་པའི་ངན་རྟོག་གིས། །ལུགས་འདི་ལོག་པར་འཆད་པ་
མ་བཟོད་ནས། །ཐེག་མཆོག་རིགས་ལ་གནས་པའི་སྐྱེ་བོ་རྣམས། །རང་རྒྱུད་སྨིན་དང་གྲོལ་བར་
བྱེད་པའི་ལམ། །གསལ་ལ་མ་འདྲེས་རྫོགས་པར་འགྲེལ་པ་ཡི། །གཞུང་འདི་ཚིག་དོན་གོ་སླའི་ངག་
གིས་བཤད། །འཕགས་པའི་བཞེད་པ་ཤིན་ཏུ་རྙེད་པར་དཀའ། །བདག་བློ་དམན་ཞིང་སྦྱངས་པའི་
སྟོབས་ཞན་པས། །གལ་ཏེ་འདི་ལ་ནོངས་པའི་ཚོགས་མཆིས་རྣམས། །བླ་མ་ལྷར་བཅས་རྣམས་
ཀྱིས་བཟོད་མཛད་རིགས། །མཐའ་བྲལ་དབུ་མའི་ལམ་བཟང་གསལ་བྱེད་པ། །འདིར་འབད་རབ་
དཀར་དགེ་བ་ཅི་བསགས་དེས། །སྲིད་པའི་བཙོན་རར་བཅིངས་པའི་འགྲོ་བ་རྣམས། །ཐར་པའི་
བདེ་བ་བླ་མེད་ཐོབ་གྱུར་ཅིག །བདག་ཀྱང་དེང་ནས་ཚེ་རབས་ཐམས་ཅད་དུ། །ཐེག་མཆོག་བཤེས་
དང་ནམ་ཡང་མི་འབྲལ་ཞིང༌། །ལམ་འདིར་ཐོས་བསམ་བསྒོམས་པས་རབ་ཞུགས་ཏེ། །ཀུན་
མཁྱེན་རྒྱལ་བའི་གོ་འཕང་ཐོབ་པར་ཤོག།
བསྟན་བཅོས་བཞི་བརྒྱ་པའི་རྣམ་བཤད་ལེགས་པར་བཤད་པའི་སྙིང་པོ་ཞེས་བྱ་བ་འདི་ནི།
བསླབ་པ་རིན་པོ་ཆེ་ལ་གཅེས་སྤྲས་སུ་མཛད་ཅིང༌། སྡོམ་པ་གསུམ་དང་ལྡན་པའི་བླ་མ་ནམ་མཁའ་
བཟང་པོ་བ་དང༌། ཁྱད་པར་དུ་ཐུབ་པའི་བསྟན་པ་རྒྱས་པའི་ཁུར་གྱིས་མི་ངལ་བའི་བླ་མ་གྲགས་སེང་
པས་འབུལ་བ་མེ་ཏོག་གི་རིམ་པ་རྒྱ་ཆེན་པོ་དང་བཅས་པས་མདོ་ཁམས་སྟོད་ནས་ཡང་དང་ཡང་དུ་
བསྐུལ་ཞིང༌། མདོ་སྔགས་ཀྱི་གཞུང་མང་དུ་ཐོས་པའི་སྡེ་སྣོད་འཛིན་པ་ཆེན་པོ། རྩེ་ཐང་པ་ཀུན་དགའ་
སེང་གེ་ལ་སོགས་པ། སྡེ་སྣོད་འཛིན་པ་དུ་མས་བསྐུལ་བ་ལ་བརྟེན་ནས། རྒྱལ་བའི་རིང་ལུགས་པ་
ཆེན་པོ་ཁྱད་པར་དུ་ཕྱི་ནང་གི་རྟེན་འབྲེལ་རྣམས་ཆུ་ནང་གི་ཟླ་བའི་གཟུགས་བརྙན་ལྟར་ཐུགས་སུ་
ཆུད་པའི་སེམས་དཔའ་ཆེན་པོ་རྗེ་བཙུན་དམ་པ་རེད་མདའ་པ་གཞོན་ནུ་བློ་གྲོས་ཀྱི་ཞལ་སྔ་ནས་

བཞི་བརྒྱ་པའི་རྣམ་བཤད་ལེགས་བཤད་སྙིང་པོ། 475
དང་། རྒྱལ་བ་རྣམས་ཀྱི་དམ་པའི་ཆོས་འཛིན་པའི་སྨོན་ལམ་ལེགས་པར་གྲུབ་པ། སྙིགས་དུས་ཀྱི་
ཐམས་ཅད་མཁྱེན་པ་ཆེན་པོ།
རྗེ་རིན་པོ་ཆེ་བློ་བཟང་གྲགས་པའི་དཔལ་བཟང་པོའི་ཞལ་སྔ་ནས་
དང༌། ཡབ་སྲས་གཉིས་ཀྱི་ཞབས་ཀྱི་རྡུལ་ཡུན་རིང་དུ་གུས་པས་བསྟེན་ཅིང་། དེ་གཉིས་ཀྱི་ལེགས་
པར་བཤད་པའི་བཀའ་དྲིན་ལས། རིགས་པ་སྨྲ་བ་དགེ་སློང་དར་མ་རིན་ཆེན་གྱིས། འབྲོག་རི་བོ་ཆེ་
དགེ་ལྡན་རྣམ་པར་རྒྱལ་བའི་གླིང་དུ་སྦྱར་བའོ། །ཡི་གེ་པ་ནི་སྡོམ་བརྩོན་སྡེ་སྣོད་འཛིན་པ་རིན་ཆེན་
ཆོས་རྒྱལ་ལོ། །འདིས་ཀྱང་རྒྱལ་བའི་བསྟན་པ་རིན་པོ་ཆེ་སྒོ་ཐམས་ཅད་ནས་ཕྱོགས་ཐམས་ཅད་དུ་
དར་ཞིང་རྒྱས་ལ་ཡུན་རིང་དུ་གནས་པར་